આણંદ સ્પેશ્યલ ઓપરેશન ગ્રુપે ગઈકાલે પેટલાદ તાલુકાના નાર ગામે છાપો મારીને એક ગલ્લા તેમજ બંધ મકાનની ગેલેરીમાંથી વિદેશી દારૂ-બિયરનો રૂ.૪૫,૨૦૦ની કિંમતનો જથ્થો ઝડપી પાડીને એકની ધરપકડ કરી વધુ તપાસ અર્થે રિમાન્ડ પર મેળવવાની તજવીજ હાથ ધરી છે. ગઈકાલે રાત્રીના સુમારે નાઈટ પેટ્રોલિંગ કરી રહેલા એસઓજીના આરીફમીયાને એક ગુપ્ત બાતમી મળી હતી કે નાર ગામના મલાવ ભાગોળ, ભાથીજીવાળા ફળિયામાં રહેતો વિષ્ણુભાઇ રતિલાલ સોલંકી પોતાના ગલ્લાએ વિદેશી દારૂનું વેચાણ કરે છે. જેથી આરીફમીયા, રાજનભાઈ, મયંકભાઈ, નરસિંહભાઈ, પ્રમોદભાઈ, અનિરૂદ્ધસિંહ વગેરે પોલીસ જવાનોએ મધ્યરાત્રીના સુમારે છાપો મારતાં વિષ્ણુ સોલંકી ઝડપાઈ જવા પામ્યો હતો. ગલ્લા તેમજ તેની બાજુમાં આવેલા બંધ મકાનની ખુલ્લી ગેલેરીમાં તપાસ કરતાં વિદેશી દારૂની ૫૯ બોટલો તેમજ બિયરના ૨૧૬ ટીન મળીને કુલ રૂ.૪૫,૨૦૦ ની કિંમતનો વિદેશી દારૂ-બીયરનો જથ્થો મળી આવ્યો હતો. પોલીસે કુલ ૫૪૨૦૦ નો મુદ્દામાલ જપ્ત કરીને પેટલાદ રૂરલ પોલીસ મથકે ગુનો દાખલ કર્યો હતો.